ຝຣັ່ງຈັບ 3 ຄົນ ທີ່ພົວພັນ ກັບການໂຈມຕີ ຢູ່ ເມືອງນິສ 
ຕຳຫຼວດຝຣັ່ງ ໄດ້ຈັບ 3 ຄົນ ທີ່ມີສ່ວນພົວພັນ ກັບການໂຈມຕີ ຢູ່ເມືອງນິສ ຂະນະທີ່ກຸ່ມລັດອິສລາມ ອ້າງວ່າ ຄົນຂອງຕົນເປັນຜູ້ໂຈມຕີ.
ຫ້ອງການໄອຍະການຂອງຝຣັ່ງກ່າວວ່າ ຕຳຫລວດໄດ້ຈັບຢ່າງໜ້ອຍ 3 ຄົນໃນວັນເສົາມື້ນີ້ ທີ່ພົວພັນກັບການໂຈມຕີຢູ່ເມືອງນິສ ເນື່ອງໃນໂອກາດ ການສະຫລອງວັນຊາດ ທີ່ເຮັດໃຫ້ 84 ຄົນເສຍຊີວິດ ແລະໄດ້ຮັບບາດເຈັບອີກຈຳນວນນຶ່ງ ໄອຍະການບໍ່ໄດ້ໃຫ້ລາຍລະອຽດໃດໆກ່ຽວກັບການຈັບກຸມດັ່ງກ່າວ ໃນເຫດການອີກດ້ານນຶ່ງນັ້ນ ກຸ່ມລັດອິສລາມໄດ້ອ້າງເອົາຄວາມຮັບຜິດຊອບໃນການໂຈມຕີເມື່ອຄືນວັນພະຫັດຢູ່ທີ່ເມືອງນີສ ອົງການຂ່າວ Amaq ຂອງກຸ່ມລັດອິສລາມກ່າວວ່າ ຜູ້ໂຈມຕີເປັນທະຫານຂອງກຸ່ມລັດອິສລາມ ອົງການຂ່າວ Amaq ໄດ້ອ້າງແຫຼ່ງຂ່າວຄວາມ ໝັ້ນຄົງທີ່ແຈ້ງວ່າ ຜູ້ໂຈມຕີໄດ້ປະຕິບັດງານເພື່ອເປັນການສະໜອງຕອບ ຕໍ່ການຮຽກຮ້ອງ ໃຫ້ແນເປົ້າໝາຍໃສ່ປະຊາຊົນຂອງບັນດາປະເທດແນວໂຮມ ທີ່ກຳລັງຕໍ່ສູ້ກັບລັດອິສລາມ ຍັງບໍ່ທັນເປັນທີ່ຈະແຈ້ງເທື່ອວ່າ ມີຄວາມກ່ຽວພັນໂດຍກົງແບບໃດ ລະຫວ່າງຜູ້ໂຈມຕີແລະກຸ່ມຫົວຮຸນແຮງນີ້ ຊຶ່ງໃນບາງຄັ້ງນັ້ນ ໄດ້ອ້າງເອົາຄວາມຮັບຜິດຊອບຈາກການໂຈມຕີຂອງສ່ວນບຸກຄົນ ທີ່ບໍ່ໄດ້ພົວພັນກັບກຸ່ມດັ່ງກ່າວເລີຍ ຝຣັ່ງ ເລີ້ມໄວ້ທຸກໃນທົ່ວປະເທດມື້ທຳອິດຂອງຈຳນວນທັງໝົດ 3 ມື້ ຫລັງຈາກການໂຈມຕີໃນການສະເຫລີມສະຫຼອງວັນຊາດ ທີ່ເມືອງນີສ ການໂຈມຕີດັ່ງກ່າວ ເຮັດໃຫ້ຢ່າງໜ້ອຍ 84 ຄົນເສຍຊີວິດ ຮວມທັງເດັກນ້ອຍ 10 ຄົນ ເຈົ້າໜ້າທີ່ກ່າວວ່າ ນອກນັ້ນແລ້ວ ຍັງມີອີກ 52 ຄົນໄດ້ຮັບບາດເຈັບສາຫັດ ຈາກຈຳນວນ ຜູ້ບາດເຈັບທັງໝົດ 200 ກວ່າຄົນ ກ່ອນທີ່ຜູ້ໂຈມຕີຈະຖືກຕຳຫຼວດຍິງຕາຍ ຕຳຫຼວດເປີດເຜີຍວ່າ ຜູ້ໂຈມຕີມີຊື່ວ່າທ້າວ Mohamed Lahouaiej Bouhlel ເປັນຄົນຝຣັ່ງເຊື້ອສາຍຕູນີເຊຍ ອາຍຸ 31 ປີ ທີ່ອາໄສຢູ່ໃນເມືອງນິສ ລາຍງານແຈ້ງວ່າ ອົງການຮັກສາຄວາມປອດໄພບໍ່ໄດ້ສົງໄສວ່າ ຜູ້ກ່ຽວມີສ່ວນພົວພັນກັບກຸ່ມກໍ່ການຮ້າຍຫົວຮຸນແຮງຈັດໃດໆ ເຖິງແມ່ນຕຳຫຼວດທ້ອງຖິ່ນ ຮູ້ຈັກລາວດີ ຍ້ອນລາວເຄີຍມີຄວາມຜິດໃນດ້ານອາຍາມາແລ້ວ ໃນເດືອນມີນາປີນີ້ລາວໄດ້ຖືກຕັດສິນຝາກໂທດ ເປັນເວລາ 6 ເດືອນ ໃນຄວາມຜິດກໍ່ຄວາມຮຸນແຮງດ້ວຍອາວຸດ ທີ່ເກີດຂຶ້ນເມື່ອເດືອນມັງ ກອນຕົ້ນປີນີ້ “ ທ້າວ Bouhlel ໄດ້ປະກັບເມຍ ແລະມີລູກ 3 ຄົນ ເມຍເກົ່າຂອງລາວໄດ້ຖືກສອບປາກຄຳໂດຍພວກເຈົ້າໜ້າທີ່ຝຣັ່ງ ພໍ່ຂອງລາວທີ່ໃຫ້ສຳພາດແກ່ອົງການຂ່າວຝຣັ່ງທີ່ເມືອງ Msaken ທາງພາກຕາເວັນອອກຂອງຕູນີເຊຍ ໂດຍກ່າວວ່າ ລູກຊາຍຂອງລາວມີບັນຫາ ແຕ່ປີ 2002 ຫາປີ 2004 ທີ່ເຮັດໃຫ້ຜູ້ກ່ຽວເກີດບັນຫາໂຣກປະສາດ ໃນການກ່າວຄຳປາໄສຕໍ່ປະເທດຊາດ ປະທານາທິບໍດີຝຣັ່ງ ທ່ານ Francois Hollande ເວົ້າວ່າ ການໂຈມຕີນີ້ ໄດ້ມີຂຶ້ນ ເພື່ອສ້າງຄວາມພໍໃຈ ໃຫ້ແກ່ຄວາມໂຫດຮ້າຍປ່າເຖື່ອນ ຂອງສ່ວນບຸກຄົນ ຫຼືອາດຈະເປັນຂອງກຸ່ມກໍເປັນໄດ້ ໃນການຖະແຫລງຫຼັງຈາກໄປຢ້ຽມໂຮງໝໍ ບ່ອນທີ່ພວກຄົນເຈັບໄດ້ຮັບການປິ່ນປົວນັ້ນ ທ່ານຍັງກ່າວວ່າ ຝຣັ່ງກຳລັງປະເຊີນໜ້າກັບການຕໍ່ສູ້ທີ່ອາດຈະໃຊ້ເວລາດົນນານ